**VÅR REDEGJØRELSE ETTER ÅPENHETSLOVEN:**

**ØSTO (Østo Ortopedisenter AS og Østo Ortopedisko AS)** leverer ortopediske hjelpemidler til pasienter med kroniske funksjonsnedsettelser. Østo Ortopedisenter AS består av to ortopediske verksteder lokalisert i Ottestad ved Hamar og i Trondheim. Vi har utstrakt reisevirksomhet i Trøndelag og i Innlandet.

Vi tar mål til, produserer og tilpasser ortopeditekniske hjelpemidler til personer som har mottatt et gyldig vedtak fra NAV på at de kan få bistand til å forbedre sin funksjon i daglige aktiviteter. Dette vedtaket tilsier at NAV dekker utgifter knyttet til de ortopediske hjelpemidlene slik at pasientene ikke blir økonomisk ansvarlige.

Vi kjøper inn komponenter fra ulike leverandører til vår produksjon av hjelpemidler. I tillegg kjøpes noen ferdige produkter. Vi har en avtale med NAV som regulerer alle forhold av betydning. I denne avtalen er det bl.a. reguleringer av faglig kompetanse, produktets kvalitet, leveringstid og bærekraftig forretningsutvikling/etisk handel.

Det siste punkt er skjerpet og konkretisert i gjeldende avtale som har løpt fra 2021, noe som gjør at det stilles økte krav til oss. I tillegg til at vi selv følger kravene, er vi forpliktet til å videreføre kravene om at grunnleggende menneskerettigheter og anstendige arbeidsforhold i f.m. produksjon av varer og tjenester vi kjøper blir ivaretatt «bakover» i hele leverandørkjeden.

De krav som stilles oss etter Åpenhetsloven (ÅL) er i stor grad sammenfallende med disse kravene.

Vi er medlem av Ortopeditekniske Virksomheters Landsforbund (OVL)

1. **Forankring av ansvarlighet i våre retningslinjer og styringssystemer.**
2. **Mål:**

ØSTOs ambisjon er at varene og tjenestene vi leverer skal være fremstilt under forhold som er i overensstemmelse med grunnleggende menneskerettigheter og anstendige arbeidsforhold. Dette gjelder i egen virksomhet og i leverandørkjeden.

Vi ønsker å sikre bærekraftig forretningspraksis som respekterer mennesker, samfunn og miljø. Bærekraftig forretningspraksis er viktig for å møte våre kunders forventninger til høy kvalitet og tillit til at vi opprettholder en god standard i produksjonen av varer og utøvelse av våre tjenester.

Målet med dette arbeidet er å minimisere risikoen for negative konsekvenser for grunnleggende menneskerettigheter og anstendige arbeidsforhold som vår virksomhet enten har forårsaket eller bidratt til, eller som er direkte knyttet til vår forretningsvirksomhet, produkter eller tjenester gjennom leverandørkjeder eller forretningspartnere.

Som ledd i dette arbeidet er vi i gang med å gjennomføre årlige Aktsomhetsvurderinger. Det er en internasjonalt anerkjent metode for å kartlegge, forebygge, begrense og gjøre rede for hvordan virksomheter håndterer eventuell negativ påvirkning på arbeidstaker- og menneskerettigheter i egen virksomhet og i leverandørkjeden. De skal utføres jevnlig og når vesentlige hendelser oppstår. Videre skal de stå i forhold til vår størrelse og de risikoene som identifiseres. Det kan illustreres slik:



Målene for vårt bærekraftsarbeid i 2023 er:

- å vinne erfaring

- å bygge intern kompetanse

- å styrke bærekraftssamarbeidet gjennom OVL

- å gjøre en overordnet risikokartlegging og prioritering av leverandørene og forretningspartnerne

- å komme i gang med samarbeidet med de prioriterte leverandørene og forretningspartnerne

- å iverksette egnede tiltak der negative konsekvenser identifiseres

1. **Retningslinjer:**

Vi vedtok i 2021 «Policy for bærekraftig forretningspraksis» og tilhørende «Retningslinjer for leverandører». Disse er også offentligjort på ØSTOS hjemmesider.

Overfor leverandører av produkter til ortopediteknisk arbeid, har vi i 2023 vedtatt følgende «Minimumskriterier» som skal ligge til grunn for evt. pre-kvalifisering og samarbeid med leverandører:

1. Leverandøren har signert våre «Retningslinjer for leverandører», evt. kommunisert til oss skriftlig sine egne retningslinjer og at disse er relevante og oppfyller våre krav.
2. Leverandøren har gitt oss en kontaktperson for oppfølging av våre «Retningslinjer for leverandører.
3. Leverandøren kan vise til et system for oppfølging av (de etiske) «Retningslinjene for leverandører».
4. Sporbarhet: Leverandøren har oversikt over, og deler informasjon om hvor ulike deler av sortimentet produseres og hvor råvarene kommer fra. Videre at de ved behov raskt kan gi oss en oversikt over produksjonsenheter i leverandørkjeden for utvalgte produkter og/eller komponenter og/eller råvarer.
5. **Organisering:**

Daglig leder (som også er Innkjøpsleder) er ansvarlig for at ØSTO etterlever disse retningslinjene, og rapporterer til styret ved styreleder.

Daglig leder er ansvarlig for bærekraftsarbeidet, herunder:

- gjennomføringen av aktsomhetsvurderingene

- kommunikasjonen med leverandørene, forretningspartnerne og OVL

- informasjon og rapport til styret

- utarbeidelse av årlig redegjørelse

- mottak av evt. forespørsler etter ÅL §6.

Kontorleder er sekretariat.

OVL administrerer et felles arbeid rundt aktsomhetsvurderinger foreløpig av medlemmenes største felles leverandører av ortopeditekniske produkter. Man ser at et bransjesamarbeid er positivt da det vil skape en felles kunnskapsbase, øke påvirkningskraften og mulighet for å trappe opp virkningsfulle tiltak der det evt. blir nødvendig. Det er opprettet en arbeidsgruppe hvor deltakere fra de 7 største virksomhetene (herunder Østo) deltar i arbeidet med aktsomhetsvurderingene.

Øvrige leverandører må følges opp av oss.

1. **Kartlegging og vurdering av faktiske og potensielle negative konsekvenser** (påvirkning/skade**) for grunnleggende menneskerettigheter og anstendige arbeidsforhold som vår virksomhet enten har forårsaket eller bidratt til, eller som er direkte knyttet til vår forretningsvirksomhet, produkter eller tjenester gjennom leverandørkjeder eller forretningspartnere.**

I egen virksomhet kan vi ha kontroll, og kan endre og forebygge negative konsekvenser. Vi må erkjenne at den reelle innflytelse vi kan ha over kontraktspartnere bl.a. vil avhenge av forhold som kjøpsvolum og samarbeidsrelasjoner. Tilbørlig aktsomhet krever derfor at det undersøkes hvilke deler av leverandørkjeden som representerer slik risiko at nærmere undersøkelser er påkrevd.

1. **Egen virksomhet.**

Vi gjorde i 2021 en egenevaluering av egen virksomhet (herunder Østo Ortopedisko) ut fra de vedtatte «Prinsippene for bærekraftig forretningspraksis». Det ble ikke funnet negativ påvirkning i egen virksomhet. Det legges opp til en ny egenevaluering i 2024.

1. **Leverandørkjeden:**

***Utdrag av våre mål for 2023:***

- å gjøre en overordnet risikokartlegging og prioritering av leverandørene og forretningspartnerne

- å komme i gang med samarbeidet med de prioriterte leverandørene og forretningspartnerne.

1. **Overordnet risikokartlegging:**

Vi har tatt ut oversikt over samlede vare- og tjenestekjøp pr. leverandør/forretningspartner i 2022, og kategorisert disse leverandørene.

Vi har mange små varekjøp tilknyttet pasientenes individuelle behov. De fleste leverandørene av produkter til ortopediteknisk arbeid er globale selskaper med kompliserte leveransekjeder

1. **Prioritering:**

I 2023 har vi valgt å prioritere leverandører og forretningspartnere som hver for seg i 2022 minimum stod for 1 % av våre samlede kjøp. Dette er 20 leverandører og forretningspartnere.

* 11 av disse er leverandører av produkter til ortopediteknisk arbeid som det gjøres felles aktsomhetsvurderinger av i bransjesamarbeidet gjennom OVL. Videre vil 1 av forretningspartnerne vil bli fulgt opp i bransjesamarbeidet gjennom OVL fra og med 2024, slik at vi velger å avvente det.
* 1 europeisk leverandør og 2 norske leverandører av produkter til ortopediteknisk arbeid følges opp av oss for nærmere risikokartlegging.
* 5 andre tjenesteleverandører/forretningspartnere er vurdert, og det er foreløpig funnet liten risiko.

Hvis vi, gjennom året, for de øvrige leverandører eller forretningspartnere, har identifisert eller blitt varslet om mulige risikofaktorer, vil disse tatt inn i listen over prioriterte, og bli fulgt opp for nærmere risikokartlegging. Se også neste punkt.

1. **Samarbeid for øvrig med leverandører og forretningspartnere:**

I h.t. vår avtale med NAV må vi kunne gi en oversikt over produksjonsenheter i leverandørkjeden for utvalgte risikoprodukter, og/eller -komponenter og/eller -råvarer, bestemt av NAV.

Vi har derfor behov for å forsterke samarbeidet også med de øvrige leverandører av produkter til ortopediteknisk arbeid, selv om disse ikke blir fulgt så tett som de som prioriteres under foregående punkt.

Vi vil foreløbig avgrense dette samarbeidet til de leverandørene av produkter til ortopediteknisk arbeid som hver for seg i 2022 stod for mellom 0,1 % og 1 % av våre samlede varekjøp. Dette er 14 leverandører, hvorav 4 følges opp gjennom bransjesamarbeidet i OVL.

Vi legger da til grunn våre «Minimumskriterier» som skal ligge til grunn for samarbeid med disse leverandørene:

1. Leverandøren har signert våre «Retningslinjer for leverandører», evt. kommunisert til oss skriftlig sine egne retningslinjer og at disse er relevante og oppfyller våre krav.
2. Leverandøren har gitt oss en kontaktperson for oppfølging av våre «Retningslinjer for leverandører.
3. Leverandøren kan vise til et system for oppfølging av (de etiske) «Retningslinjene for leverandører».
4. Sporbarhet: Leverandøren har oversikt over, og deler informasjon om hvor ulike deler av sortimentet produseres og hvor råvarene kommer fra. Videre at de ved behov raskt kan gi oss en oversikt over produksjonsenheter i leverandørkjeden for utvalgte produkter og/eller komponenter og/eller råvarer.
5. **Frister og videre oppfølging**

De aktuelle leverandørene er bedt om å gi skriftlig tilbakemelding innen 30. juni 2023. På rapporteringstidspunktet er tilbakemelding mottatt fra nesten alle leverandørene.

Ovennevnte kriterier ligger til grunn for Aktsomhetsvurderingene som gjennomføres i perioden frem til februar 2024, og vil bli rapportert til styret. På basis av de funnene som gjøres, legges videre planer for arbeidet.

Ut fra egne undersøkelser og tilbakemeldinger så langt, er det foreløbig ikke identifisert vesentlig potensiell risiko for negative konsekvenser for grunnleggende menneskerettigheter og anstendige arbeidsforhold.

Bransjesamarbeidet gjennom OVL om dette arbeidet fortsetter. Det er noen få leverandører som ikke har besvart spørreskjemaet utsendt gjennom bransjesamarbeidet i OVL. Disse vil i våre leverandørmøter i 2023 også bli minnet på det av oss, slik at vi gjennom bransjesamarbeidet kommer videre med aktomhetsvurderingene.

Ottestad, 6. juni 2023

Tom S. Lien Tore Solem

Styreleder Styremedlem/Daglig leder